b'\n_START_ARTICLE_\nMarjana Kobe\n_START_SECTION_\n\xc5\xbdivljenjepis\n_START_PARAGRAPH_\nLeta 1956 je maturirala na klasi\xc4\x8dni gimnaziji v Ljubljani in se vpisala na Filozofsko fakulteto Univerze v Ljubljani. Iz primerjalne knji\xc5\xbeevnosti in literarne teorije je diplomirala leta 1963. Za svoje diplomsko delo je prejela Pre\xc5\xa1ernovo nagrado. Med letoma 1963 in 1978 je bila kot pedago\xc5\xa1ka voditeljica zaposlena v Pionirski knji\xc5\xbenici v Ljubljani. Opravila je specializacijo za bibliopedago\xc5\xa1ko delo z mladimi bralci ter tudi ve\xc4\x8d izpopolnjevanj v tujini (Nem\xc4\x8dija, Anglija, \xc4\x8ce\xc5\xa1ka). Leta 1978 je dosegla naziv vi\xc5\xa1je bibliotekarke specialistke. Od 1979 do 1989 je kot vi\xc5\xa1ja predavateljica predavala mladinsko knji\xc5\xbeni\xc4\x8darstvo in mladinsko knji\xc5\xbeevnost na tedanji Pedago\xc5\xa1ki akademiji v Ljubljani. Leta 1993 je doktorirala iz mladinske knji\xc5\xbeevnosti pri Janku Kosu na ljubljanski komparativistiki. Od 1993 do upokojitve 1998 je bila docentka za mladinsko knji\xc5\xbeevnost na Oddelku za razredni pouk na Pedago\xc5\xa1ki fakulteti v Ljubljani.\n_START_SECTION_\nStrokovno podro\xc4\x8dje\n_START_PARAGRAPH_\nZa znanstveno monografijo Pogledi na mladinsko knji\xc5\xbeevnost (1987) (COBISS) je prejela \xc5\xbdupan\xc4\x8di\xc4\x8devo nagrado; leta 2004 je izdala doktorsko disertacijo Vede\xc5\xbe in za\xc4\x8detki posvetnega mladinskega slovstva na Slovenskem, 1779\xe2\x80\x931850 (COBISS). Je soavtorica strokovnih publikacij Ure pravljic (1972), Slovenska slikanica in knji\xc5\xbena ilustracija (1975), Vzgojno-izobra\xc5\xbeevalno delo v \xc5\xa1olski knji\xc5\xbenici-mediateki (1990) (COBISS). V slovenskih in tujih strokovnih in znanstvenih revijah je objavila ve\xc4\x8d kot 140 \xc4\x8dlankov in razprav o mladinski knji\xc5\xbeevnosti in mladem bralcu. Sodeluje v raziskovalnem programu ZRC SAZU na In\xc5\xa1titutu za slovensko literaturo in literarne vede in v uredni\xc5\xa1kem odboru strokovne revije Otrok in knjiga (Maribor, od 1972). Bila je \xc4\x8dlanica \xc5\xbeirij za Levstikove in Kajuhove nagrade ter v \xc5\xbeiriji za ve\xc4\x8dernico. Je recenzentka osnovno\xc5\xa1olskih beril in metodi\xc4\x8dnih pripomo\xc4\x8dkov za pouk knji\xc5\xbeevnosti na osnovnih \xc5\xa1olah. Prevaja sodobno nem\xc5\xa1ko mladinsko knji\xc5\xbeevnost.'